Proiect

**GUVERNUL REPUBLICII MOLDOVA**

**HOTĂRÂRE nr\_\_\_\_\_\_\_**

 **din\_\_\_\_\_ \_\_\_\_\_\_\_\_\_\_\_2023**

**mun. Chișinău**

**cu privire la aprobarea hotărârii Guvernului pentru aprobarea Regulamentului cu privire la educația adulților și la abrogarea hotărârii Guvernului nr. 193/2017 pentru aprobarea Regulamentului cu privire la formarea continuă a adulților**

În temeiul art.6 lit. h) din Legea nr.136/2017 cu privire la Guvern (Monitorul Oficial al Republicii Moldova, 2017, nr.252, art.412), cu modificările ulterioare, a art. 126 alin. (3) din Codul educației al Republicii Moldova nr. 152/2014 (Monitorul Oficial al Republicii Moldova, 2014, nr.319-324, art.412634), cu modificările ulterioare, Guvernul

**HOTĂRĂŞTE:**

1. Se aprobă Regulamentul cu privire la educația adulților (se anexează).

2. Prestatorii de servicii educaționale își vor organiza activitatea în conformitate cu Regulamentul menționat și legislația în vigoare.

3. Se abrogă Hotărîrea Guvernului nr. 193/2017 pentru aprobarea Regulamentului cu privire la formarea continuă a adulților (Monitorul Oficial al Republicii Moldova, 2017, nr. 92-107, art. 266).

**Prim-ministru Dorin RECEAN**

**Contrasemnează:**

**Ministrul muncii și Alexei BUZU**

**protecției sociale**

  Aprobat

 prin Hotărârea Guvernului

nr. \_\_\_\_\_\_\_\_din \_\_\_\_\_\_\_\_ 2023

**REGULAMENT**

**cu privire la educația adulților**

**I. DISPOZIŢII GENERALE**

**1.** Regulamentul cu privire la educația adulților (în continuare – *Regulament*) stabilește cadrul normativ privind organizarea și realizarea educației adulților din Republica Moldova.

**2.** Educația adulților este componentă a învățării pe tot parcursul vieții, care desemnează întregul ansamblu al proceselor educaționale organizate, indiferent de conținut, nivel și metodă, în context formal, nonformal sau informal, și se desfășoară după încheierea primei faze de educație, fără deosebire de nivelul la care a fost întreruptă formarea inițială, în vederea adaptării flexibile a individului la noile realități socioeconomice în permanentă schimbare și în scopul dezvoltării competențelor necesare pentru activitatea profesională și socială;

**3.** Educația generală a adulților, formarea profesională inițială și continuă a acestora, în contextul învățării pe tot parcursul vieții, asigură accesul continuu la știință, informație, cultură, în vederea adaptării flexibile a individului la noile realități socioeconomice în permanentă schimbare și a dezvoltării competențelor necesare pentru activitatea profesională și socială.

**4.** Educația adulților include:

1. educaţia generală, prin care care se înțelege dezvoltarea generală a adulţilor sub aspect civic, cultural, socioeconomic, tehnologic, ecologic etc;
2. formarea profesională inițială*,* prin care se înțelege orice proces de instruire în cadrul căruia un adult care nu deține o calificare beneficiază de pregătirea corespunzătoare pentru dobândirea competențelor profesionale minime necesare pentru obținerea unui loc de muncă;
3. formarea profesională continuă, prin care se înțelege orice proces de instruire în cadrul căruia un adult, având deja o calificare, își completează competențele profesionale prin aprofundarea cunoștințelor în domeniul specialității de bază sau prin deprinderea unor noi metode ori procedee aplicate în cadrul specialității respective.

**5.** Accesul la educația adulților este garantat pentru orice persoană, fără discriminări pe criterii de rasă, naționalitate, origine, etnie, limbă, religie, sex, opinie politică, avere, origine socială sau orice alte criterii.

**6.** Educația adulților are scopul de a contribui la îmbunătățirea calității vieții adulților prin:

1. organizarea ofertelor de învățare continuă cât mai aproape de beneficiarii serviciilor de educație, în propriile lor comunități și la locul de muncă, susținută de echipamente bazate pe tehnologiile informaționale și comunicații;
2. dezvoltarea culturii de investiții în formarea continuă a resurselor umane și facilitarea integrării sociale a indivizilor, în concordanță cu aspirațiile lor profesionale și cu necesitățile pieței muncii;
3. actualizarea cunoștințelor și perfecționarea pregătirii profesionale în ocupația de bază, precum și în ocupații înrudite;
4. recalificarea acestora ținând cont de restructurarea economică, de mobilitatea socială sau de modificările capacității de muncă;
5. crearea posibilităților de certificare a competențelor profesionale/ funcționale, dobândite în context formal, nonformal și/sau informal;
6. dezvoltarea metodelor și contextelor de predare și învățare necesare pentru a asigura continuitatea învățării pe tot parcursul vieții;
7. asigurarea protecției și reintegrării sociale a specialiștilor;
8. dezvoltarea oportunităților de consultare, mediere și orientare privind posibilitățile de învățare și dezvoltare continuă în țară și peste hotare;
9. însușirea unor cunoștințe avansate, metode și procedee moderne pentru realizarea sarcinilor de serviciu;
10. creșterea gradului de alfabetizare digitală, dezvoltarea competențelor digitale și a incluziunii digitale.

**7.** Educația adulților are următoarele funcții:

1. favorizează dezvoltarea personalității;
2. completează educația de bază prin educație recurentă sau compensatorie;
3. crește competența profesională;
4. orientează adulții către un nou mod de a rezolva probleme importante;
5. oferă o nouă șansă de a obține o calificare;
6. fortifică capacitățile de utilizare a beneficiilor oferite de tehnologia informației și comunicațiilor;
7. asigură dobândirea competențelor și aptitudinilor necesare pentru exercitarea drepturilor și responsabilităților sociale ale fiecărui cetățean;
8. educă, cultivă aptitudini și interese individuale cetățeanului pentru îndeplinirea unui rol social activ;
9. promovează acțiunea comunitară și personală.

**8.** Educația adulților se bazează pe următoarele principii:

1. democratic;
2. liber consimțământ;
3. egalitate de șanse;
4. centrat pe formabil.

 **9.** În sensul prezentului Regulament, următoarele noțiuni principale semnifică:

*adulți –* persoane care au vârsta la care pot stabili raporturi de muncă și/ sau pot participa la programe de formare profesională, în condițiile legii;

*beneficiari ai programelor de formare profesională* – persoane cărora, în temeiul unui contract, li se prestează servicii de formare, în urma cărora obțin o calificare completă sau parțială, care se atestă printr-un certificat eliberat în condițiile legii, pe suport de hârtie sau în format electronic, cu posibilitatea verificării autenticității și valabilității acestuia;

*prestatorii de formare a adulților –* persoane juridice de drept public sau privat care pot presta servicii de educație generală, formare profesională inițială și continuă a adulților, cu respectarea standardelor de pregătire profesională și a legislației în vigoare;

*calificare parțială* (microcalificare) – un set de rezultate ale învățării obținute în cadrul unui modul/program scurt, certificate oficial conform standardelor unice de calificare și asigurare a calității, pentru un anumit nivel al CNC. Calificarea parțială/microcalificarea, care în mod independent nu satisface condițiile depline pentru acces în câmpul muncii și/sau continuarea studiilor, poate fi îmbinată cu o calificare completă pentru activitate profesională sau poate fi combinată cu mai multe părți de calificări, pentru obținerea unei calificări complete conform unui standard de calificare, cu eliberarea unui certificat de competență profesională (microcertificat);

*perfecționare –* formare profesională continuă, care conduce la dezvoltarea sau completarea competențelor profesionale corespunzătoare meseriei/ specialității formării profesionale inițiale;

*recalificare* – formare profesională continuă pentru obținerea unei noi calificări profesionale conexe meseriei/specialității formării profesionale inițiale absolvitei;

*specializare*– obținere de competențe noi într-o arie restrânsă din sfera de cuprindere a unei meserii/ specialității

**10.** Învățarea pe tot parcursul vieții în contextul educației formale reprezintă un proces instituționalizat structurat și bazat pe o proiectare curriculară explicită.

**11.** Învățarea pe tot parcursul vieții în contextul educației nonformale este învățarea integrată în cadrul unor activităţi planificate, cu obiective de învățare care nu urmează în mod explicit un curriculum.

Educația nonformală reprezintă o formă complementară, o alternativă și/sau o completare a educației formale în cadrul procesului de învățare pe tot parcursul vieții.

Educația nonformală este o activitate voluntară de învățare, nu conduce în mod automat la certificarea competențelor dobândite, dar poate fi evaluată pentru recunoașterea și validarea competențelor în vederea accelerării progresului educațional și/sau profesional.

 **12.** Educația adulților în contextul educației nonformale se poate realiza în următoarele instituții sau organizații:

1. instituțiile și organizațiile menționate la pct. 18;
2. instituții extrașcolare;
3. centre de îngrijire și protecție a copilului;
4. întreprinderi;
5. instituții culturale;
6. asociații profesionale, culturale, sindicale;
7. organizații nonguvernamentale;
8. centre educaționale comunitare de drept public sau privat;
9. alte organizații.

**13.** În contextul educației nonformale, prestatorii de servicii educaționale pot elibera certificate de participare, care pot fi ulterior parte a dosarului de certificare a competențelor de învățare anterioară.

**14.** Învățarea pe tot parcursul vieții în contextul educației informale reprezintă o formă de învățare, desfășurată în afara sistemului de învățământ formal, care reprezintă rezultatul unor activități zilnice legate de muncă, mediul familial, timpul liber etc, care nu este organizată sau structurată din punctul de vedere al obiectivelor, duratei ori sprijinului pentru învățare şi nu este supusă reglementării. De regulă, educația informală nu este certificată, dar poate fi evaluată pentru recunoașterea și validarea competențelor în vederea accelerării progresului educațional și/sau profesional.

**15.** Certificarea competențelor dobândite în contexte de educație nonformală și informală poate fi făcută de structuri abilitate în acest sens, în baza unui regulament aprobat de Ministerul Educației și Cercetării.

**II. FORMAREA PROFESIONALĂ A ADULŢILOR**

**în context de educaţie formală**

**16.** Învățarea pe tot parcursul vieții în contextul educației formale reprezintă un proces instituționalizat structurat și bazat pe o proiectare curriculară explicită.

**17.** Formele de organizare a educației formale a adulților sunt:

1. cu frecvență;
2. cu frecvență redusă;
3. la distanță.

**18.** Educația adulților în contextul educației formale se poate realiza în următoarele instituții sau organizații:

1. instituții de învățământ general, profesional tehnic și superior;
2. instituții sau organizații publice și private care oferă servicii de educație și programe de formare profesională, autorizate provizoriu sau acreditate;
3. întreprinderi sau organizații care oferă propriilor angajați programe de formare profesională, autorizate provizoriu sau acreditate.

  **19.** Prestatorii de educație a adulților în contextul educației formale trebuie să îndeplinească următoarele condiții de eligibilitate pentru autorizare provizorie/acreditare:

* 1. să fie legal constituiți și să respecte condițiile de onorabilitate;
	2. să aibă prevăzute în statut/ regulamentul de funcționare sau, după caz, în actul de înființare activități educaționale/ de formare profesională;
	3. să își îndeplinească obligațiile de plată a impozitelor, taxelor și contribuțiilor datorate potrivit legislației în vigoare;
	4. să prezinte dovada că are angajat personal calificat corespunzător domeniului, cu contracte individuale de muncă;
	5. să elaboreze și să dezvolte programe de educație generală a adulților și/sau de formare profesională, în conformitate cu normele metodologice aprobate prin ordin al ministrului educației.

**20.** Formarea profesională inițială și continuă a adulților în context de educație formală se organizează în mod distinct pe niveluri ale Cadrului Național al Calificărilor și ocupații/ meserii/ specialități, ținându-se cont de nevoile angajatorilor, de competențele generale ale adulților, de cerințele înaintate pentru funcțiile pe care aceștia le exercită și de posibilitățile lor de promovare sau de încadrare în muncă.

**21.** Formarea profesională a adulților se realizează la ocupațiile, meseriile (profesiile), specialitățile, specializările incluse în Clasificatorul ocupațiilor din Republica Moldova și în nomenclatoarele respective ale meseriilor, specialităților și specializărilor din Republica Moldova.

**22.** Programele de formare profesională în context de educație formală se proiectează și se realizează în conformitate cu Planul-cadru pentru nivelul respectiv al CNC, aprobat de Ministerul Educației și Cercetării.

**23.** Formarea profesională a adulților în context de educație formală se realizează inclusiv prin programe de perfecționare, recalificare, specializare și prin programe de calificare parțială (microcalificare).

**24.** Prestatorii de programe de formare profesională a adulților își proiectează programele ținând cont de necesitățile actuale și de perspectivă ale populației economic active, ale angajatorilor și ale pieței muncii, ale persoanelor aflate în căutarea unui loc de muncă, ale persoanelor ocupate nemijlocit în gospodăria casnică sau încadrate în sfera individuală de muncă, ale persoanelor revenite la muncă după o întrerupere îndelungată, ale militarilor prin contract și ale cetățenilor trecuți în rezervă (retragere), ale imigranților intrați în țară pentru trai permanent, ale șomerilor, ale persoanelor cu nevoi speciale și ale tuturor celor care doresc să obțină și să-și dezvolte competențele profesionale.

**25.** Programele de formare profesională în context de educație formală se elaborează de către prestatorii de formare profesională a adulților și se  coordonează cu ministerele de resort și Ministerul Educației și Cercetării, în baza rezultatelor evaluării externe realizate de către Agenția Națională de Asigurare a Calității în Educație și Cercetare sau de către alte agenții de evaluare a calității înscrise în Registrul European pentru Asigurarea Calității, în conformitate cu normele metodologice aprobate de Ministerul Educației și Cercetării.

**26**. Procesele curriculare în formarea profesională a adulților se bazează pe principiul formării competențelor profesionale generale și specifice ocupațiilor/ meseriilor/ specialităților, elaborate în baza standardelor ocupaționale și/sau a standardelor de calificare în conformitate cu prevederile cadrului normativ.

**27.** Programele de formare profesională pot fi structurate pe module sau discipline sau adaptate la necesitățile individuale, astfel încât să asigure accesul la formarea profesională conform standardelor de asigurare a calității.

**III. ORGANIZAREA FORMĂRII PROFESIONALE**

**ADULŢILOR în context de educaţie formală**

**28.** În baza planurilor naționale de dezvoltare și de acțiune a programelor de guvernare și a strategiilor sectoriale, Ministerul Educației și Cercetării și Ministerul Muncii și Protecției Sociale elaborează politici și strategii naționale privind dezvoltarea resurselor umane, inclusiv calificările și formarea profesională a adulților, pe care le prezintă spre aprobare Guvernului.

**29.** Programele de formare profesională a adulților în context de educație formală sunt organizate în instituţii/ organizații publice ori private care sunt supuse evaluării externe în vederea autorizării/ acreditării și sunt abilitate pentru această activitate în conformitate cu legislația în vigoare.

**30.** Înscrierea pentru programele de formare profesională a adulților se realizează doar în cazul întrunirii condițiilor de acces la program și ținându-se cont de rezultatele învățării anterioare.

**31.** Prestatorii de formare profesională a adulților care își propun şi formarea persoanelor cu cerințe educaționale speciale adaptează programele și condițiile tehnice la nevoile acestor categorii de persoane.

**32.** Prestatorii de formare a adulților încheie contracte de formare profesională cu participanții la aceste programe.

**33.** Recalificarea profesională se realizează de către instituțiile abilitate în domeniul formării profesionale continue, de către instituțiile de învățământ superior și de către instituții de învățământ profesional tehnic secundar, postsecundar sau postsecundar nonterțiar de specialitate în corespundere cu prevederile Cadrului Național al Calificărilor.

**34.**Înscrierea la programele de recalificare profesională pentru obținerea unei noi calificări profesionale conexe meseriei/ specialității formării profesionale inițiale absolvite se realizează în baza actului de studii ce atestă formarea profesională inițială la același nivel de studii.

**35.**Formarea profesională a adulților se realizează în mod distinct pe niveluri de calificare, în conformitate cu prevederile Cadrului Național al Calificărilor după cum urmează:

1) nivelul 1 CNC și nivelul 2 CNC – prin programe de formare profesională a adulților, în baza certificatului de studii gimnaziale; acces la program au și persoanele care nu au absolvit învățământul gimnazial (9 clase), dar au atins vârsta de 16 ani, cu durata 90-900 ore/3-30 credite de studii;

2) nivelul 3 CNC prin:

a) programe de formare profesională a adulților/ perfecționare, în baza Certificatului de calificare/ actului de studii echivalent, cu durata 90-900 ore/ 3-30 credite de studii;

b) programe de recalificare profesională conexe meseriei formării profesionale inițiale absolvite, în baza Certificatului de calificare/actului de studii echivalent, cu durata 300-900 ore/ 10-30 credite de studii;

c) programe de calificare parțială (microcalificare), în baza Certificatului de studii gimnaziale/Certificatului de studii liceale/Certificatului de calificare/actului de studii echivalent. Acces la acest program au și persoanele care nu au absolvit învățământul gimnazial (9 clase), dar au atins vârsta de 16 ani, cu durata 150-900 ore/ 5-30 credite de studii;

3) nivelul 4 CNC prin:

a) programe de perfecționare/ specializare, în baza Diplomei de studii profesionale/actului de studii echivalent, cu durata 150-900 ore/ 5-30 credite de studii;

b) programe de recalificare profesională conexe meseriei/specialității formării profesionale inițiale absolvite, în baza Diplomei de studii profesionale/actului de studii echivalent, cu durata 900-1800 ore/ 30-60 credite de studii;

c) programe de calificare parțială (microcalificare), în baza Diplomei de bacalaureat/ Diplomei de studii profesionale/ actului de studii echivalent, cu durata 150-1800 ore/5-60 credite de studii;

4) nivelul 5 CNC prin:

a) programe de perfecționare/ specializare, în baza Diplomei de studii profesionale/actului de studii echivalent, cu durata 150-900 ore/ 5-30 credite de studii;

b) programe de recalificare profesională conexe meseriei/specialității formării profesionale inițiale absolvite, în baza Diplomei de studii profesionale/actului de studii echivalent, cu durata 900-1800 ore/ 30-60 credite de studii;

c) programe de calificare parțială (microcalificare), în baza Diplomei de studii profesionale/ actului de studii echivalent, cu durata 150-1800 ore/ 5-60 credite de studii;

5) nivelul 6 CNC prin:

a) programe de perfecționare/ specializare, în baza Diplomei de studii superioare de Licență/actului de studii echivalent, cu durata 150-900 ore/ 5-30 credite de studii;

b) programe de recalificare profesională conexe specialității formării profesionale inițiale absolvite, în baza Diplomei de studii superioare de Licență/actului de studii echivalent, cu durata 1800-3600 ore/ 60-120 credite de studii.

c) programe de calificare parțială (microcalificare), în baza Diplomei de studii superioare de Licență/ actului de studii echivalent, cu durata 150-1800 ore/ 5-60 credite de studii;

4) nivelul 7 CNC prin:

a) programe de calificare parțială (microcalificare), în baza Diplomei de studii superioare de Licență/ actului de studii echivalent, cu durata 150-1800 ore/5-60 credite de studii;

**36.**Durata programelor de formare profesională a adulților în context de educaţie formală se cuantifică în credite de studii, după cum urmează:

1)  un credit de studii reprezintă 30 de ore academice și include orele de contact direct (ore în sala de curs) cu cadrul didactic/ formatorul și ore de studiu individual/ activități practice realizate de beneficiar;

2)  raportul contact direct - lucru individual/ activități practice poate fi 1:1; 1:2; 1:3, în funcție de specificul programului de formare profesională și forma de învățământ;

3) creditele de studii sunt valori numerice întregi, care se alocă fiecărei unități de curs/ modul/ activități distincte din planul de învățământ și nu sunt divizibile;

4) creditele de studii măsoară cantitatea de muncă solicitată beneficiarului, timpul necesar realizării tuturor activităților din programul de formare profesională;

5) creditele de studii nu măsoară importanța, gradul de dificultate sau gradul de aprofundare/ detaliere al unității de curs/ modulului;

6) creditele de studii nu măsoară munca personalului didactic.

**37.** În cazurile în care planurile formării profesionale prevăd stagiere, prestatorii vor crea condiţii necesare pentru stagierea beneficiarilor programelor de formare profesională. Stagierea se realizează în scopul aplicării în practică a cunoștințelor profesionale, a priceperilor şi deprinderilor obținute în urma pregătirii teoretice şi prevede însușirea experienței înaintate, formarea deprinderilor practice pentru executarea unor noi obligații profesionale. Stagierea specialiștilor se poate realiza atât în țară, cât şi peste hotare, la întreprinderi, organizații, în instituţii educaționale şi de cercetare științifică.

**38.** Rezultatele formării profesionale, confirmate prin certificatele obținute, vor fi luate în considerare în cadrul proceselor de evaluare, atestare a cadrelor didactice și de conducere, de acordare a sporurilor de performanță, a gradelor didactice/ manageriale și a titlurilor științifico-didactice și științifice.

**39.** Formarea profesională a adulților cetățeni străini se efectuează în baza acordurilor sau contractelor încheiate cu persoanele juridice sau fizice străine, în conformitate cu legislația națională și internațională în vigoare.

**40.** Prestatorii de formare profesională a adulților în context de educație formală trebuie să prezinte dovezi că realizează programele de formare profesională cu personal care are profilul sau specialitatea corespunzătoare programului de formare profesională, nivelului respectiv al CNC, și care are pregătirea psihopedagogică corespunzătoare.

**41.** Prestatorii de formare profesională a adulților pot organiza programe de formare profesională finalizate cu eliberarea certificatelor de perfecționare, de specializare, de recalificare sau de competență profesională, personalizate de Centrul Tehnologiilor Informaționale și Comunicaționale în Educație conform modelului aprobat de Ministerul Educației și Cercetării, numai în cazul în care au prevăzut în statut activităţi de formare profesională și sunt autorizați conform legislației ce reglementează modul de evaluare externă a calității în vederea autorizării de funcționare provizorie și acreditării programelor de studii și a instituțiilor.

**42.** Evaluarea externă în vederea autorizării de funcționare provizorie sau acreditării prestatorilor de formare profesională a adulților și a programelor oferite de aceștia în context de educație formală se efectuează în baza metodologiei de evaluare aprobate de Guvern.

**43.** După obținerea autorizării de funcționare provizorie sau acreditării, programele formare profesională a adulților sunt supuse evaluării externe periodic, în vederea reacreditării, cel puțin o dată la 5 ani.

**44.** În cazul realizării unui program de formare în limba minorității naționale sau într-o limbă de circulație internațională, prestatorii de formare a adulților trebuie să prezinte dovezi că realizează programul de formare profesională cu formatori care au calificarea corespunzătoare programului de pregătire și cunosc limba minorității naționale respective sau limba de circulație internațională pentru care este realizat programul.

Prestatorii de formare a adulților elaborează programul de formare în limba română și în limba minorității naționale sau în limba de circulație internațională pentru care se solicită autorizarea de funcționare provizorie sau acreditarea.

**45.** Decizia cu privire la autorizarea de funcționare provizorie a prestatorilor de formare a adulților, a programelor de formare profesională oferite de aceștia, acreditarea, neacreditarea sau retragerea dreptului de organizare a unui program de formare profesională inițială sau continuă se adoptă de Ministerul Educației și Cercetării, în baza rezultatelor evaluării externe efectuate de Agenția Națională de Asigurare a Calității în Educație și Cercetare sau de alte agenții de evaluare a calității înscrise în Registrul European pentru Asigurarea Calității.

**46.** Instituțiile de învățământ superior care au obținut acreditare pentru cel puțin un program de studii de la ciclul I – studii superioare de licență sau studii superioare integrate într-un domeniu de formare profesională – sunt în drept să organizeze programe de formare profesională a adulților/ de maximum 600 ore/ 20 credite de studii în acest domeniu, după aprobarea respectivelor programe de către Senatul instituției de învățământ, se  coordonează cu ministerele de resort și Ministerul Educației și Cercetării, fără a solicita evaluarea externă a programelor respective în vederea autorizării de funcționare provizorie.

**47.** Instituțiile de învățământ profesional tehnic care au obținut acreditare pentru cel puțin un program de studii într-un domeniu de formare profesională sunt în drept să organizeze programe de formare profesională a adulților de maximum 600 ore/ 20 credite de studii în acest domeniu, după aprobarea respectivelor programe de către Consiliul profesoral al instituției de învățământ, se  coordonează cu ministerele de resort și Ministerul Educației și Cercetării, fără a solicita evaluarea externă a programelor respective în vederea autorizării de funcționare provizorie.

**48.** Instituțiile de învățământ superior care au obținut acreditare pentru un program de studii de la ciclul I – studii superioare de licență, de la ciclul II – studii superioare de master sau studii superioare integrate - sunt în drept să:

1. organizeze programe de calificare parțială (microcalificare), care sunt parte componentă a programului de studii acreditat, după aprobarea respectivelor programe de calificare parțială de către Senatul instituției de învățământ și coordonarea cu ministerele de resort și Ministerul Educației și Cercetării;
2. să elibereze certificate de competență profesională (microcertificate) persoanelor care au absolvit programele respective de calificare parțială.

**49.** Instituțiile de învățământ profesional tehnic care au obținut acreditare pentru un program de studii într-un domeniu de formare profesională sunt în drept să:

1. organizeze programe de calificare parțială (microcalificare), care sunt parte componentă a programului de studii acreditat, după aprobarea respectivelor programe de calificare parțială de către Consiliul profesoral al instituției de învățământ și coordonarea cu ministerele de resort și Ministerul Educației și Cercetării;
2. să elibereze certificate de competență profesională (microcertificate) persoanelor care au absolvit programele respective de calificare parțială.

**IV. EVALUAREA ŞI CERTIFICAREA  FORMĂRII**

**PROFESIONALE A ADULŢILOR în context de educaţie formală**

**50.** La finalizarea programelor de formare profesională a adulților în context de educaţie formală, absolvenţii susţin probe de absolvire, care reprezintă un set de probe teoretice şi/sau practice specificate în programele de formare profesională și primesc certificate, însoțite de supliment, prin care se constată dobândirea competențelor specifice programului de formare profesională, cu respectarea criteriilor de asigurare a calității (teste, lucrări practice, examene de absolvire, susținerea tezelor de recalificare).

**51.** În cazul programelor de formare a adulților structurate pe module, la finalizarea fiecărui modul, după susținerea probelor de absolvire, poate fi eliberat , cu menționarea competențelor profesionale dobândite, cuantificate în credite de studii.

**52.** Probele de absolvire se susțin în fața unei comisii de examinare, constituite din 3 membri:

1) specialist/ specialiști extern (din afara prestatorului de formare profesională a adulților);

2) specialist/ specialiști interni;

**53.**Persoanele care au promovat probele de evaluare finală în cadrul programelor de formare profesională a adulților în context de educație formală obțin acte de studii, personalizate de Centrul Tehnologiilor Informaționale și Comunicaționale în Educație conform modelului aprobat de Ministerul Educației și Cercetării, pe suport de hârtie sau în format electronic, cu posibilitatea verificării valabilității acestora.

**54.** Prestatorii de formare profesională a adulților eliberează:

1) certificate de competență profesională cu specificarea competenței/ competențelor profesionale pentru programe de formare profesională a adulților (nivelurile 1 - 2 CNC);

2) certificate de competență profesională (microcertificate) pentru programe de calificare parțială (microcalificare) (nivelurile 3 - 7 CNC);

3) certificate de perfecționare (nivelurile 3 - 6 CNC);

4) certificate de specializare (nivelurile  4 - 6 CNC);

5) certificate de recalificare pentru programe de recalificare profesională (nivelurile 3 - 6 CNC).

**55.** Actelor de studii eliberate în cadrul formării profesionale a adulților pot fi utilizate pentru angajare în câmpul muncii conform competențelor/ calificării atribuite.

**V. FINANŢAREA educației ADULŢILOR**

**56.** Educația adulților se finanțează din mijloace ale bugetului de stat, mijloace achitate de persoane fizice și juridice, din mijloace ale asociațiilor profesionale și ale patronatelor, din sponsorizări, donații, taxe pentru studii, contribuții personale, fonduri externe (proiecte) și din alte surse legale. Programele de educație a adulților care răspund unor nevoi speciale de dezvoltare locală constituie responsabilitatea autorităților administrației publice locale de nivelul întâi și doi și pot fi finanțate din bugetele locale.

**57.** Relaţiile dintre prestatorii de educație a adulților în context formal (indiferent de tipul de proprietate şi forma juridică de organizare) şi persoanele fizice şi juridice se reglementează printr-un contract de prestare a serviciilor educaţionale, în care sunt specificate drepturile şi obligațiile pârților, durata studiilor şi mărimea taxei de studii.

**58.** Prestatorii de educație a adulților funcționează în regim de autogestiune financiar-economică şi pot desfășura activităţi economice în conformitate cu Codul civil al Republicii Moldova.

**59.** Condițiile şi formele în care se acordă sprijin financiar din surse externe prestatorilor de formare profesională trebuie să corespundă legislației în vigoare sau prevederilor acordurilor internaționale de cooperare la care Republica Moldova este parte.

**VI. DISPOZIŢII SPECIALE**

**60.** Parteneriatul social în domeniul educației adulților este asigurat de Comisia Națională pentru Consultări şi Negocieri Colective şi comitetele sectoriale pentru formare profesională.

**61.** Programele de educație generală și formare profesională a adulților care au început înainte de data intrării în vigoare a prezentului Regulament continuă până la finalizarea lor, iar ulterior se conformează prevederilor prezentului Regulament, și Metodologiei de elaborare a programelor de formare profesională, aprobată de Ministerul Educației și Cercetării.

**62.** Programele de educație generală și formare profesională a adulților se ajustează la cerințele pieței muncii și inovațiile din domeniu.

**63.** În cazul nerespectării condițiilor de autorizare/acreditare a programelor, a procedurii de eliberare a certificatelor conform programelor și normelor legale, Ministerul Educației și Cercetării suspendă sau retrage acest drept prestatorului.

Prestatorul poate obține din nou acest drept numai după înlăturarea neconformităților, iar managerul va urma un curs de formare profesională privind asigurarea calității în învățământ  și apoi va obține o nouă autorizare provizorie/ acreditare în baza evaluării externe efectuată de Agenția Națională de Asigurare a Calității în Educație și Cercetare sau de alte agenții de evaluare a calității înscrise în Registrul European pentru Asigurarea Calității.

**64.** Prestatorii de programe de educație și formare profesională a adulților, transmit obligatoriu Ministerului Educației și Cercetării notificare scrisă despre intenția de a oferi servicii educaționale, până la începutul activității, ulterior anual transmit raport de activitate Ministerului Educației și Cercetării și pun la dispoziția Biroului Național de Statistică datele solicitate, referitoare la activitățile de educație generală și formare profesională a adulților.

**65.** Biroul Național de Statistică și Ministerul Educației și Cercetării includ în programele lor de activitate cercetarea statistică periodică a educației generale și formării profesionale a adulților.

**66.** Metodologia de realizare a cercetării statistice aferente formării profesionale a adulților, precizarea indicatorilor urmăriți și a modului de calcul al acestora, precum și periodicitatea acestei cercetări se stabilesc de Biroul Național de Statistică și Ministerul Educației și Cercetării.